C 146/5

Ανακοίνωση σχετικά με τις πιθανές συνδυασμένες επιπτώσεις των μέτρων αντιντάμπινγκ ή κατά των επιδοτήσεων και των μέτρων διασφάλισης για ορισμένα προϊόντα χάλυβα

(2019/C 146/06)

Με τον κανονισμό (ΕΕ) 2019/159 (1), η Επιτροπή επέβαλε μέτρα διασφάλισης όσον αφορά ορισμένα προϊόντα χάλυβα για περίοδο τριών ετών. Τα μέτρα διασφάλισης λαμβάνουν τη μορφή δασμολογικών ποσοστώσεων που εφαρμόζονται για συγκεκριμένες περιόδους, καθ’ υπέρβαση των οποίων πρέπει να καταβάλλεται δασμός διασφάλισης ύψους 25 %.

Επί του παρόντος εφαρμόζονται επίσης μέτρα αντιντάμπινγκ ή κατά των επιδοτήσεων για ορισμένες από αυτές τις κατηγορίες προϊόντων χάλυβα. Ο κατάλογος όλων των κανονισμών που επιβάλλουν τα εν λόγω ισχύοντα μέτρα επισυνάπτεται στο παράρτημα της παρούσας ανακοίνωσης. Συνεπώς, για τις εν λόγω κατηγορίες προϊόντων, μετά την εξάντληση των δασμολογικών ποσοστώσεων που θεσπίστηκαν δυνάμει των μέτρων διασφάλισης, ο δασμός διασφάλισης και ο δασμός αντιντάμπινγκ ή ο αντισταθμιστικός δασμός θα πρέπει να καταβάλλονται για τις ίδιες εισαγωγές.

Η Επιτροπή έχει ήδη επισημάνει, στον κανονισμό (ΕΕ) 2019/159 (αιτιολογική σκέψη 186), ότι η σώρευση μέτρων αντιντάμπινγκ/κατά των επιδοτήσεων και μέτρων διασφάλισης μπορεί να έχει μεγαλύτερη από την επιθυμητή επίπτωση και ότι το θέμα αυτό θα πρέπει να εξεταστεί σε εύθετο χρόνο. Συγκεκριμένα, η Επιτροπή έκρινε ότι, προκειμένου να αποτραπεί το ενδεχόμενο επιβολής «διπλών μέτρων διόρθωσης», όποτε γίνεται υπέρβαση της δασμολογικής ποσόστωσης, η Επιτροπή μπορεί να θεωρήσει απαραίτητη την αναστολή ή τη μείωση του επιπέδου των υφιστάμενων δασμών αντιντάμπινγκ και αντισταθμιστικών δασμών, ώστε να διασφαλίζεται ότι οι συνδυαστικές επιπτώσεις των μέτρων αυτών δεν θα υπερβαίνουν το μέγιστο επίπεδο των μέτρων διασφάλισης ή των δασμών αντιντάμπινγκ/αντισταθμιστικών δασμών που εφαρμόζονται.

1. Συνδυασμένη επίπτωση των δασμών αντιντάμπινγκ ή των αντισταθμιστικών δασμών και των δασμών διασφάλισης

Ο κανονισμός (ΕΕ) 2015/477 (2) αναγνωρίζει ότι ο συνδυασμός των μέτρων αντιντάμπινγκ ή των μέτρων κατά των επιδοτήσεων και των μέτρων διασφάλισης επί του ιδίου προϊόντος θα μπορούσε να έχει επίπτωση μεγαλύτερη από εκείνη που επιδιώκεται για την πολιτική και τους στόχους της Ένωσης στον τομέα της εμπορικής άμυνας, και θα μπορούσε να επιβάλει αδικαιολόγητες επιβαρύνσεις σε ορισμένους παραγωγούς-εξαγωγείς που επιδιώκουν να εξάγουν στην Ένωση. Ως εκ τούτου, θεσπίστηκαν ειδικές διατάξεις για να μπορέσει η Επιτροπή, κατά περίπτωση, να λάβει μέτρα για να εξασφαλίσει ότι ο συνδυασμός μέτρων αντιντάμπινγκ ή μέτρων κατά των επιδοτήσεων και μέτρων διασφάλισης για το ίδιο προϊόν δεν θα έχει τέτοια επίπτωση.

Όσον αφορά τα μέτρα που επιβλήθηκαν με τον κανονισμό (ΕΕ) 2019/159, ενώ υπάρχει κάποια αβεβαιότητα όσον αφορά το εάν και πότε θα εξαντληθούν οι αντίστοιχες δασμολογικές ποσοστώσεις, είναι δυνατόν οι εισαγωγές των κατηγοριών προϊόντων χάλυβα που υπόκεινται σε μέτρα αντιντάμπινγκ ή κατά των επιδοτήσεων να υπαχθούν επίσης στην καταβολή δασμού διασφάλισης.

Η Επιτροπή θεωρεί ότι υπάρχουν λόγοι να συναχθεί το συμπέρασμα ότι ο συνδυασμός αυτών των μέτρων θα μπορούσε πράγματι να έχει επιπτώσεις μεγαλύτερες από τις επιδιωκόμενες ή επιθυμητές από την άποψη της πολιτικής και των στόχων της Ένωσης στον τομέα της εμπορικής άμυνας, όπως ορίζονται στον κανονισμό (ΕΕ) 2015/477. Ως εκ τούτου, η Επιτροπή θεωρεί ότι μπορεί να είναι σκόπιμο να τροποποιηθούν τα ισχύοντα μέτρα αντιντάμπινγκ και κατά των επιδοτήσεων που αναφέρονται στο παράρτημα, κατά τη διάρκεια της σχετικής περιόδου κατά την οποία μπορούν να εφαρμόζονται μέτρα αντιντάμπινγκ/κατά των επιδοτήσεων και μέτρα διασφάλισης.

Για να εξασφαλιστεί η ασφάλεια δικαίου για τους ενδιαφερόμενους οικονομικούς φορείς, η Επιτροπή θεωρεί αναγκαίο να ορίσει, για τις περιπτώσεις αυτές, τον δασμό αντιντάμπινγκ ή τον αντισταθμιστικό δασμό που πρέπει να εφαρμόζεται σε περίπτωση εξάντλησης των δασμολογικών ποσοστώσεων διασφάλισης.

Ειδικότερα, στις περιπτώσεις στις οποίες θα πρέπει κανονικά να καταβάλλεται δασμός αντιντάμπινγκ ή αντισταθμιστικός δασμός και δασμός διασφάλισης και όταν ο δασμός αντιντάμπινγκ ή ο αντισταθμιστικός δασμός είναι μικρότερος ή ίσος με το ποσό του δασμού διασφάλισης, η Επιτροπή θεωρεί σκόπιμο να μην καταβάλλεται δασμός αντιντάμπινγκ ή αντισταθμιστικός δασμός κατά τη διάρκεια της σχετικής περιόδου. Όταν ο δασμός αντιντάμπινγκ ή ο αντισταθμιστικός δασμός είναι μεγαλύτερος από το ποσό του δασμού διασφάλισης, η Επιτροπή θεωρεί σκόπιμο να καταβάλλεται μόνο το μέρος του δασμού αντιντάμπινγκ ή του αντισταθμιστικού δασμού που υπερβαίνει το ποσό του δασμού διασφάλισης κατά τη διάρκεια της σχετικής περιόδου.

2. Διαδικασία

2.1. Γραπτές υποβολές

Όλα τα ενδιαφερόμενα μέρη, συμπεριλαμβανομένων των παραγωγών-εξαγωγέων, των εισαγωγέων και των χρηστών των οικείων προϊόντων και των ενώσεών τους, καλούνται να γνωστοποιήσουν γραπτώς τις απόψεις τους σχετικά με το ανωτέρω σκεπτικό, σε ελεύθερο μορφότυπο και με ηλεκτρονικό ταχυδρομείο, εντός 14 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

Με τη χρησιμοποίηση του ηλεκτρονικού ταχυδρομείου εκφράζουν τη συμφωνία τους με τους κανόνες που ισχύουν για την ηλεκτρονική υποβολή στοιχείων οι οποίοι περιέχονται στο έγγραφο «CORRESPONDENCE WITH THE EUROPEAN COMMISSION IN TRADE DEFENCE CASES» («Αλληλογραφία με την Ευρωπαϊκή Επιτροπή σε περιπτώσεις εμπορικής άμυνας»), το οποίο έχει δημοσιευτεί στον δικτυακό τόπο της Γενικής Διεύθυνσης Εμπορίου:

http://trade.ec.europa.eu/doclib/docs/2011/june/tradoc_148003.pdf

Τα ενδιαφερόμενα μέρη πρέπει να δηλώσουν την επωνυμία, τη διεύθυνση, τον αριθμό τηλεφώνου και έγκυρη διεύθυνση ηλεκτρονικού ταχυδρομείου και να διασφαλίσουν ότι η παρεχόμενη διεύθυνση ηλεκτρονικού ταχυδρομείου είναι η λειτουργική και επίσημη επιχειρηματική τους διεύθυνση, η οποία ελέγχεται σε καθημερινή βάση. Αφού υποβληθούν τα στοιχεία επικοινωνίας, η Επιτροπή θα επικοινωνήσει με τα ενδιαφερόμενα μέρη μόνο μέσω ηλεκτρονικού ταχυδρομείου, εκτός εάν τα εν λόγω μέρη ζητήσουν ρητά να λαμβάνουν όλα τα έγγραφα της Επιτροπής με άλλα μέσα επικοινωνίας ή εκτός αν η φύση του προς αποστολή εγγράφου απαιτεί τη χρήση συστημένου ταχυδρομείου. Για περαιτέρω κανόνες και πληροφορίες σχετικά με την αλληλογραφία με την Επιτροπή, συμπεριλαμβανομένων των αρχών που εφαρμόζονται για την υποβολή παρατηρήσεων μέσω ηλεκτρονικού ταχυδρομείου, τα ενδιαφερόμενα μέρη θα πρέπει να συμβουλεύονται τις σχετικές οδηγίες επικοινωνίας που αναφέρονται ανωτέρω.

Διεύθυνση αλληλογραφίας της Επιτροπής:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussel BELGIQUE/BELGIË Διεύθυνση ηλεκτρονικού ταχυδρομείου: TRADE-SAFE009-DOUBLE-REMEDY@ec.europa.eu

2.2. Επεξεργασία δεδομένων προσωπικού χαρακτήρα

Η επεξεργασία των δεδομένων προσωπικού χαρακτήρα που συγκεντρώνονται στο πλαίσιο της παρούσας έρευνας θα γίνει σύμφωνα με τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (3).

Για την ενημέρωση όλων των προσώπων σχετικά με την επεξεργασία δεδομένων προσωπικού χαρακτήρα στο πλαίσιο των δραστηριοτήτων εμπορικής άμυνας της Επιτροπής, διατίθεται ανακοίνωση για την προστασία δεδομένων στον ιστότοπο της ΓΔ Εμπορίου: http://trade.ec.europa.eu/doclib/html/157639.htm

(1) Εκτελεστικός κανονισμός (ΕΕ) 2019/159 της Επιτροπής, της 31ης Ιανουαρίου 2019, για την επιβολή οριστικών μέτρων διασφάλισης όσον αφορά τις εισαγωγές ορισμένων προϊόντων σιδήρου και χάλυβα (ΕΕ L 31 της 1.2.2019, σ. 27).

(2) Κανονισμός (EE) 2015/477 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, για τα μέτρα που μπορεί να θεσπίσει η Ένωση σε σχέση με τις συνδυασμένες επιπτώσεις των μέτρων αντιντάμπινγκ ή κατά των επιδοτήσεων και των μέτρων διασφάλισης (ΕΕ L 83 της 27.3.2015, σ. 11).

(3) Κανονισμός (ΕΚ) αριθ. 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).